Ruotsin kuningaskunnan aloite neuvoston päätöksen YOS tekemiseksi laittomista huumausaineista otettujen näytteiden toimittamisesta



Virallinen lehti nro C 010 , 12/01/2001 s. 0004 - 0007



Ruotsin kuningaskunnan aloite neuvoston päätöksen YOS tekemiseksi laittomista huumausaineista otettujen näytteiden toimittamisesta (2001/C 10/02) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 30 ja 31 artiklan sekä 34 artiklan 2 kohdan c alakohdan, ottaa huomioon Ruotsin kuningaskunnan aloitteen(1), ottaa huomioon Euroopan parlamentin lausunnon(2), sekä katsoo seuraavaa: (1) Mahdollisuus toimittaa laillisesti jäsenvaltioiden viranomaisten välillä rikosten ehkäisemistä, selvittämistä, tutkimista ja syytteeseenpanoa varten näytteitä, jotka on otettu takavarikoiduista laittomista huumausaineista, tehostaisi huumausaineiden torjuntaa. (2) Huumausaineiden torjunta on jäsenvaltioiden lainvalvonta- ja oikeusviranomaisten yhteinen etu. (3) Tällä hetkellä ei ole olemassa oikeudellisesti sitovia sääntöjä laittomista huumausaineista otettujen näytteiden laillisesta toimittamisesta jäsenvaltioiden viranomaisten välillä. Tämän vuoksi Euroopan unionin tasolla olisi perustettava järjestelmä, jonka avulla näytteitä voidaan toimittaa laillisesti. (4) Kyseistä järjestelmää olisi voitava soveltaa kaikkiin laittomista huumausaineista otettujen näytteiden toimitusmuotoihin jäsenvaltioiden välillä. Näytteiden toimittamisen olisi perustuttava näytteitä lähettävän ja niitä vastaanottavan jäsenvaltion väliseen sopimukseen, ja näytteiden toimittamisesta olisi tiedotettava niille jäsenvaltioille, joiden alueella toimitus tapahtuu. (5) Toimittamiseen osallistuvien jäsenvaltioiden välinen sopimus olisi tehtävä keskusyhteyspisteiden kautta vakiomuotoisella näytteiden toimittamista koskevalla lomakkeella. Sen jälkeen, kun tämä lomake on asianmukaisesti täytetty, kuljetuksen olisi katsottava tapahtuvan laillisesti. (6) Näytteet olisi toimitettava tavalla, joka on riittävän turvallinen, jotta voidaan taata, ettei kuljetettuja näytteitä voida käyttää väärin, ON TEHNYT SEURAAVAN PÄÄTÖKSEN: 1 artikla Näytteiden toimittamisjärjestelmän perustaminen 1. Tällä päätöksellä perustetaan järjestelmä, jonka avulla laittomista huumausaineista otettuja näytteitä voidaan toimittaa laillisesti jäsenvaltioiden välillä. 2. Laittomista huumausaineista otettujen näytteiden, jäljempänä 'näytteet' toimittamista pidetään laillisena kuljetusmuotona kaikissa jäsenvaltioissa, jos se tapahtuu tässä päätöksessä vahvistettujen sääntöjen mukaisesti. 2 artikla Määritelmät Tässä päätöksessä huumausaineilla tarkoitetaan: a) joko luonnollisia tai synteettisiä aineita, jotka mainitaan vuoden 1961 Yhdistyneiden Kansakuntien huumausaineyleissopimuksen listoissa I tai II sekä kyseisessä yleissopimuksessa, sellaisena kuin se on muutettuna vuoden 1972 pöytäkirjalla; b) aineita, jotka on mainittu psykotrooppisia aineita koskevan vuoden 1971 Yhdistyneiden Kansakuntien yleissopimuksen tarkistetuissa listoissa I, II, III ja IV; c) aineita, jotka sisältyvät uusia synteettisiä huumausaineita koskevasta tiedonvaihdosta, riskien arvioinnista ja valvonnasta 16 päivänä heinäkuuta 1997 hyväksytyn neuvoston yhteisen toiminnan 97/396/YOS(3) 5 artiklan perusteella tehtyihin tai tehtäviin päätöksiin. 3 artikla Kansalliset yhteyspisteet 1. Kunkin jäsenvaltion on nimettävä kansallinen yhteyspiste tämän päätöksen täytäntöönpanoa varten. 2. Tiedot nimetyistä kansallisista yhteyspisteistä ja niihin myöhemmin tehdyistä muutoksista on toimitettava neuvoston pääsihteeristölle, joka julkaisee tiedot Euroopan yhteisöjen virallisessa lehdessä. 3. Ainoastaan kansallisilla yhteyspisteillä on toimivalta antaa lupa näytteiden toimittamiseen tämän päätöksen nojalla. 4 artikla Sopimus näytteiden toimittamisesta 1. Sen jäsenvaltion kansallisen yhteyspisteen, joka aikoo lähettää näytteen, ja sen jäsenvaltion kansallisen yhteyspisteen, joka aikoo vastaanottaa kyseisen näytteen, on sovittava kuljetustavasta. Tätä varten niiden on käytettävä liitteessä olevaa näytteen toimittamista koskevaa lomaketta. 2. Kun näytteen toimittamiseen liittyy kuljetus toisen jäsenvaltion, jäljempänä 'asiaan liittyvä jäsenvaltio', alueen kautta, lähettävän jäsenvaltion yhteyspisteen on ilmoitettava aiotusta kuljetuksesta kyseisen asiaan liittyvän jäsenvaltion kansalliselle yhteyspisteelle. Tätä varten kullekin asiaan liittyvälle jäsenvaltiolle on lähetettävä jäljennös asianmukaisesti täytetystä näytteen toimittamista koskevasta lomakkeesta. 5 artikla Kuljetusvälineet 1. Näytteen lähettävä ja vastaanottava jäsenvaltio päättävät kuljetustavasta. Näytteiden kuljettamisen on tapahduttava riittävän turvallisella tavalla. 2. Muun muassa seuraavia kuljetustapoja pidetään riittävän turvallisina: a) lähettävän tai vastaanottavan jäsenvaltion viranomainen; b) kuriirilähetys; c) diplomaattiposti; d) kirjattu (pika)postilähetys. 3. Näytteen mukana on oltava koko kuljetuksen ajan 4 artiklassa tarkoitettu asianmukaisesti täytetty näytteen toimittamista koskeva lomake. 4. Jäsenvaltioiden viranomaiset eivät saa estää tai pysäyttää kuljetusta, jonka liitteenä on asianmukaisesti täytetty näytteen toimittamista koskeva lomake, ellei heillä ole epäilyksiä lomakkeen laillisuudesta. Jos näytteen toimittamista koskevan lomakkeen oikeudellisesta asemasta on epäilyksiä, kuljetuksen pysäyttäneen jäsenvaltion kansallisen yhteyspisteen on otettava mahdollisimman pian yhteys näytteen toimittamista koskevan lomakkeen täyttämisestä vastaavien jäsenvaltioiden kansallisiin yhteyspisteisiin asian selvittämiseksi. 5. Jos lähettävän tai vastaanottavan jäsenvaltion viranomainen vastaa näytteen kuljettamisesta, kyseinen viranomainen ei saa pukeutua virkapukuun. Hänellä ei liioin saa olla operatiivista toimivaltaa, eikä hän saa suorittaa kuljetuksen aikana muita tehtäviä. 6 artikla Näytteen laatu ja käyttö 1. Näytteen määrä ei saa olla suurempi kuin mitä on tarpeen lainvalvonta- ja oikeusviranomaisten työskentelyä varten. 2. Näytteen käyttämisestä vastaanottavassa jäsenvaltiossa sovitaan lähettävän ja vastaanottavan jäsenvaltion välillä ottaen huomioon, että näytteitä voidaan käyttää ainoastaan rikosten ehkäisemistä, selvittämistä, tutkimista ja syytteeseenpanoa varten. 7 artikla Arviointi 1. Euroopan unionin neuvosto arvioi tätä päätöstä ennen ...(4). 2. Jokaisen lähettävän jäsenvaltion kansallisten yhteyspisteiden on talletettava arviointia varten vähintään viiden vuoden ajan kopiot kaikista täytetyistä näytteiden toimittamista koskevista lomakkeista. 8 artikla Voimaantulo Tämä päätös tulee voimaan [1 päivänä syyskuuta 2001]. Tehty ... Neuvoston puolesta Puheenjohtaja (1) EYVL C ... (2) EYVL C ... (3) EYVL L 167, 25.6.1997, s. 1. (4) Viisi vuotta tämän päätöksen voimaantulosta. LIITE NÄYTTEIDEN TOIMITTAMISTA KOSKEVA LOMAKE A Näytteen lähettämisestä vastaava kansallinen yhteyspiste A.1 Nimi: ... A.2 Osoite: ... A.3 Leima A.4 Allekirjoitus ja päivämäärä: ... B Lähettävä ja vastaanottava viranomainen sekä näytteen aiottu käyttö vastaanottavassa jäsenvaltiossa B.1 Näytteen lähettäjä B.1.1 Nimi: ... B.1.2 Osoite: ... B.2 Näytteen vastaanottaja B.2.1 Nimi: ... B.2.2 Osoite: ... B.3 Näytteen käyttötarkoitus a) rikosten ehkäiseminen; b) rikosten selvittäminen; c) rikosten tutkinta; d) rikosten syytteeseenpano; e) muu käyttö. C Näytteen laatu ja määrä C.1 Näytteen laatu (ilmoitettava tarkka koostumus): ... C.2 Näytteen määrä (ilmoitettava tarkka määrä esimerkiksi grammoina tai pillereiden lukumäärä): ... D Käytettävä kuljetustapa ja reitti D.1 Käytettävä kuljetustapa on a) lähettävän tai vastaanottavan jäsenvaltion viranomainen; b) kuriirilähetys; c) diplomaattiposti; d) kirjattu (pika)postilähetys; e) muu kuljetustapa (yksilöitävä). D.2 Kuljetukseen käytettävä reitti (ilmoitettava lähtöpaikka, määränpää ja yleisesti reitti, jota käytetään näiden kahden paikan välisessä kuljetuksessa): ... D.3 Kuljetustapa, jos lähettävän tai vastaanottavan jäsenvaltion viranomainen vastaa kuljetuksesta (esimerkiksi juna, auto): ... D.4 Niiden jäsenvaltioiden kansalliset yhteyspisteet, joille kuljetuksesta on 4 artiklan 2 kohdan mukaisesti ilmoitettava: ... E Näytteen vastaanottava kansallinen yhteyspiste E.1 Nimi: ... E.2 Osoite: ... E.3 Leima E.4 Allekirjoitus ja päivämäärä: ...